Strenger wetgewing oor raskwotas eers gestuit(Argieffoto) Strenger wetgewing oor gelyke indiensneming is vir eers gestuit. Heloïse Denner, ŉ VF Plus-LP en die party se woordvoerder oor arbeid, sê opposisiepartye wat nie met die Wysigingswetsontwerp op Gelyke Indiensneming saamgestem het nie, het Donderdag in ŉ gesamentlike poging die nasionale vergadering verlaat, met die gevolg dat die ANC nie ŉ kworum gehad het om die wet deur te voer nie. Die voorgestelde wysigingswetsontwerp sal aan die minister van arbeid en indiensneming die mag gee om sektorale rasgebaseerde teikens te bepaal. “Die VF Plus is ten sterkste gekant teen kosmetiese transformasieteikens en beperkende arbeidswetgewing wat sektorale teikens daarstel om transformasie op ŉ kunsmatige wyse tot nadeel van ekonomiese groei en werkskepping af te dwing,” sê Denner. “Vrywillige voldoening aan billike indiensnemingsteikens deur privaatsektorwerkgewers sal ingevolge die wetwysiging nie meer van toepassing wees nie en strenger voldoening deur middel van sertifikate, soos deur die departement uitgereik, sal afgedwing word.” Dr. Michael Cardo, die DA se woordvoerder oor arbeid en indiensneming, het in die parlement die wetgewing as ŉ “voorhamer wat werk vernietig” bestempel en sê dit word gebruik om die “rasbehepte regerende party” gelukkig te hou. Die party staan ook die wetgewing teen. “Hierdie nuwe bepaling verleen aan die minister ’n stel arbitrêre en diskresionêre magte wat heeltemal onversoenbaar is met die dryfvere van ’n markgebaseerde ekonomie. Daar is ’n eenvoudige woord vir rigiede rassedoelwitte wat deur die minister bepaal word, wat na onbehoorlike konsultasie op werkgewers forseer word en waarvan die afwyking strafbaar is. “Dit is kwotas.” Cardo sê voortaan sal staatskontrakte ingevolge die wetgewing slegs toegeken word aan werkgewers wat in besit is van ’n sertifikaat wat aandui dat die maatskappy aan die kwotas voldoen en wat deur die minister uitgereik is. “Natuurlik, om die sertifikaat te verkry, moet ’n werkgewer in die eerste plek aan die minister se sektorale doelwitte voldoen. Dit alles is ’n resep vir kwaadwillige ministeriële inmenging.” Hy sê dit gee die minister volmag om uitgesoekte ondernemings met staatstenders te bevoordeel, “so reg uit die ANC-handboek”, terwyl dit na twee dekades van wetgewing oor billike indiensneming en swart ekonomiese bemagtiging duidelik is dat die wetgewende ankers van rasse-transformasie in werklikheid ’n vyeblaar vir kaderverryking is. “Die ANC kyk na die hoogste vlak van bestuur in die private sektor – in teenstelling met die openbare sektor – en is verskrik oor hul gelaat. Daar is te veel wittes. Bruin mans sonder gestremdhede word hier oorverteenwoordig, terwyl swart gestremde vroue onderverteenwoordig is. Dan kom die ANC tot die gevolgtrekking dat die regering werkers moet rondskuif asof hulle pionne op ’n skaakbord is. Trouens, die ANC gaan ’n stap verder – dit poog om deur diktaat ’n heeltemal nuwe skaakbord te skep. Cardo sê die ANC moet eerder ekonomiese geleenthede skep en vaardighede vermeerder met ŉ goeie onderwysstelsel. Hierdie wetsontwerp sal ekonomiese verwoesting saai. Dit is wat gebeur as die staat dikteer wat in die ekonomie moet gebeur – politici gebruik ’n rasse-abakus en bepaal hoeveel boontjies elke ry moet hê en watter kleur hulle moet wees. Denner sê ook dat die arbeidsmag tans oorgereguleer word en meen wetgewing soos die nasionale minimum loon, die uitbreiding van onbillike kollektiewe bedingingsooreenkomste en wetgewing soos dié oor gelyke indiensneming, is teenproduktief en struikelblokke vir werkskepping. “Die beleid, tesame met ander mislukkings soos die land se onderwysstelsel, is besig om die ekonomie te vernietig en die meerderheid Suid-Afrikaners van die arbeidsmark uit te sluit. Dit is soos ŉ pleister op ŉ gapende kopwond,” sê sy.